ΓΝΩΜΟΔΟΤΗΣΗ ΤΗΣ ΕΠΙΤΡΟΠΗΣ σύμφωνα με το άρθρο 251, παράγραφος 2, τρίτο εδάφιο, στοιχείο γ) της συνθήκης ΕΚ, επί των τροπολογιών του Ευρωπαϊκού Κοινοβουλίου στην κοινή θέση του Συμβουλίου σχετικά με την πρόταση ΚΑΝΟΝΙΣΜΟ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ ΓΙΑ ΤΗ ΔΙΑΣΥΝΟΡΙΑΚΗ ΔΙΑΚΙΝΗΣΗ ΓΕΝΕΤΙΚΩΣ ΤΡΟΠΟΠΟΙΗΜΕΝΩΝ ΟΡΓΑΝΙΣΜΩΝ ΠΕΡΙ ΤΡΟΠΟΠΟΙΗΣΕΩΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ σύμφωνα με το άρθρο 250, παράγραφος 2 της συνθήκης ΕΚ

1. ΙΣΤΟΡΙΚΟ

Η Επιτροπή διαβίβασε στο Κοινοβούλιο και το Συμβούλιο την ανωτέρω αναφερόμενη πρόταση για κανονισμό με βάση το άρθρο 175 παράγραφος 1 στις 18 Φεβρουαρίου 2002.

Η Επιτροπή των Περιφερειών γνωμοδότησε στις 16 Μαΐου 2002.

Η Ευρωπαϊκή Οικονομική και Κοινωνική Επιτροπή γνωμοδότησε στις 17 Ιουλίου 2002.

Το Ευρωπαϊκό Κοινοβούλιο εξέδωσε γνώμη σε πρώτη ανάγνωση στις 24 Σεπτεμβρίου 2002.

Η Επιτροπή αποδέχθηκε ορισμένες τροπολογίες του Κοινοβουλίου. Διαβίβασε τροποποιημένη πρόταση στο Συμβούλιο της 16ης Οκτωβρίου 2002 που περιελάμβανε αυτές τις τροπολογίες.

Το Συμβούλιο εξέδωσε την κοινή θέση του με ομοφωνία στις 4 Μαρτίου 2003.

Στις 4 Ιουνίου 2003 το Ευρωπαϊκό Κοινοβούλιο ενέκρινε οκτώ τροπολογίες στην κοινή θέση του Συμβουλίου σε δεύτερη ανάγνωση.

Η παρούσα γνώμη συνιστά τη θέση της Επιτροπής επί των τροπολογιών του Ευρωπαϊκού Κοινοβουλίου σύμφωνα με το άρθρο 251 παράγραφος 2 στοιχείο (γ) της συνθήκης ΕΚ.

2. ΣΤΟΧΟΣ ΤΗΣ ΠΡΟΤΑΣΗΣ ΤΗΣ ΕΠΙΤΡΟΠΗΣ

Στόχος της πρότασης της Επιτροπής είναι η θέση σε εφαρμογή των αντίστοιχων διατάξεων του πρωτοκόλλου της Καρθαγένης για τη βιοασφάλεια μέσω της θέσπισης κοινού συστήματος κοινοποίησης και πληροφόρησης για τις εξαγωγές γενετικώς τροποποιημένων οργανισμών (ΓΤΟ) προς τρίτες χώρες. Το σύστημα αυτό θα συμβάλει στην εξασφάλιση επαρκούς επιπέδου προστασίας και ασφάλειας κατά τη μεταφορά, το χειρισμό και τη χρήση ΓΤΟ που ενδέχεται να έχουν αρνητικές επιπτώσεις στη διατήρηση και την αειφόρο χρήση της βιολογικής ποικιλότητας, λαμβάνοντας επίσης υπόψη τους κινδύνους για την υγεία του ανθρώπου και εστιαζόμενο στις διασυνοριακές διακινήσεις.

3. ΓΝΩΜΗ ΤΗΣ ΕΠΙΤΡΟΠΗΣ ΣΧΕΤΙΚΑ ΜΕ ΤΙΣ ΤΡΟΠΟΛΟΓΙΕΣ ΤΟΥ ΚΟΙΝΟΒΟΥΛΙΟΥ

3.1. Σύνοψη της θέσης της Επιτροπής

Η Επιτροπή είναι σε θέση να αποδεχθεί πλήρως τις οκτώ τροπολογίες του Ευρωπαϊκού Κοινοβουλίου. Η Επιτροπή θεωρεί ότι ο συμβιβασμός που συνιστούν αυτές οι τροπολογίες θα καταστήσει δυνατόν να ανταποκριθεί εγκαίρως η Κοινότητα στις υποχρεώσεις της μετά την επικύρωση του Πρωτοκόλλου της Καρθαγένης για τη Βιοασφάλεια.

3.2. Οι πρωτοβουλίες του Κοινοβουλίου σε δεύτερη ανάγνωση

3.2.1. Τροπολογίες που έγιναν αποδεκτές

3.2.1.1. Τροπολογία 19 (να γίνει σεβαστό το εθνικό ρυθμιστικό πλαίσιο του συμβαλλόμενου μέρους εισαγωγής)

Με την τροπολογία 19 αναγνωρίζεται η ανάγκη να γίνεται σεβαστό από συμβαλλόμενο ή μη συμβαλλόμενο μέρος το ρυθμιστικό πλαίσιο για τη βιοασφάλεια που διέπει την εισαγωγή σύμφωνα με το Πρωτόκολλο. Τούτο ανταποκρίνεται στη θέση που διατυπώθηκε επανειλημμένως από την Επιτροπή σε διεθνή φόρα, δηλαδή να γίνεται σεβαστό το δικαίωμα των χωρών να επιλέγουν ελεύθερα αφού ενημερωθούν σχετικά με τους ΓΤΟ. Κατά συνέπεια η Επιτροπή έκανε αποδεκτή την τροπολογία 19.

3.2.1.2. Τροπολογίες 21 και 22 (υποχρεωτική αναμονή για γραπτή συναίνεση πριν από την εξαγωγή ΓΤΟ)

Με τις τροπολογίες 21 και 22 επιβάλλεται η υποχρέωση αναμονής για γραπτή συναίνεση πριν προχωρήσει η εξαγωγή ΓΤΟ. Η Επιτροπή θεωρεί ότι η υποχρέωση αυτή υπερβαίνει τις απαιτήσεις του Πρωτοκόλλου για τη βιοασφάλεια. Πρόκειται για τη μοναδική τροπολογία από τη δέσμη τροπολογιών επί της οποίας η Επιτροπή έχει ορισμένες αμφιβολίες. Ωστόσο, δεδομένου ότι εντάσσεται στον συνολικό συμβιβασμό, η Επιτροπή μπορεί να συμφωνήσει για τις δύο αυτές τροπολογίες.

3.2.1.3. Τροπολογίες 24 μέχρι 26 (βελτιωμένη πρόσβαση του κοινού στις πληροφορίες σχετικά με τις διασυνοριακές διακινήσεις ΓΤΟ)

Με τις τροπολογίες 24 μέχρι 26 βελτιώνεται η πρόσβαση του κοινού στις πληροφορίες σχετικά με τις διασυνοριακές διακινήσεις των ΓΤΟ, πράγμα που ανταποκρίνεται στο γενικό πλαίσιο σχετικά με την πρόσβαση του κοινού στις περιβαλλοντικές πληροφορίες και στην οδηγία 2001/18/EΚ σχετικά με την σκόπιμη ελευθέρωση των ΓΤΟ στο περιβάλλον. Ως εκ τούτου, η Επιτροπή μπορεί να αποδεχθεί τις τροπολογίες 24 μέχρι 26.

3.2.1.4. Τροπολογία 20 (εξαίρεση των φαρμακευτικών υλών)

Σκοπός της τροπολογίας 20 είναι να αποσαφηνιστεί το πεδίο εφαρμογής των εξαιρέσεων σχετικά με τα φαρμακευτικά είδη για ανθρώπινη χρήση που εμπίπτουν στο πεδίο εφαρμογής άλλων διεθνών συμφωνιών ή οργανισμών, ώστε το πεδίο εξαιρέσεων να περιοριστεί σε αυτές τις συμφωνίες ή οργανισμούς στις οποίες η ΕΕ και τα κράτη μέλη της είναι συμβαλλόμενα μέρη. Η συμβιβαστική τροπολογία μπορεί να γίνει αποδεκτή.

3.2.1.5. Τροπολογία 23 (διάρθρωση των παραγράφων ένα και τρία του άρθρου 5 της κοινής θέσης)

Σκοπός της τροπολογίας 23 είναι να καταστεί σαφέστερη η διάρθρωση των διαφόρων παραγράφων του άρθρου 5 της κοινής θέσης. Η Επιτροπή διατύπωσε επιφυλάξεις επί των παραγράφων ένα και τρία του άρθρου 5 για πολιτικούς και τεχνικούς λόγους. Ωστόσο, από την σκοπιά της ποιότητας της σύνταξης, με την τροπολογία του ΕΚ βελτιώνεται η γενική σαφήνεια του κειμένου και ως εκ τούτου η τροπολογία μπορεί να γίνει αποδεκτή.

4. ΣΥΜΠΕΡΑΣΜΑ

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της όπως αναφέρεται ανωτέρω.